Inwoners raadop oor waterkrisis in OlifantshoekBeamptes van die Gamagara Plaaslike Munisipaliteit stel ondersoek in na waterprobleme in Olifantshoek. Foto: Gamagara-munisipaliteit Sommige inwoners van Olifantshoek in die Noord-Kaap het Vrydagoggend weer water gehad, maar oor wanneer álmal water gaan hê en hoe lank dit gaan hou, is mense van dié klein Noord-Kaapse dorpie steeds onseker. Die dorp is geruime tyd al in ŉ waterkrisis gedompel en inwoners sit hande in die hare en met talle onbeantwoorde vrae oor wat gedoen word om die watertoevoer behoorlik te herstel. Wynand Boshoff, Noord-Kaapse leier van die VF Plus, sê hulle wag op terugvoer van die LUR vir samewerkende regering in die provinsie, Bentley Vass. Die party het Vass gevra om dringend werk te maak van die voortslepende waterprobleme in verskeie Noord-Kaapse dorpe, ook Olifantshoek. Boshoff sê Vass het ŉ wetlike plig om by die waterkrisis in te gryp. “Daar dreig ŉ wateropstand in byna elke Noord-Kaapse dorp,” sê Boshoff. Hy sê sake wat ondersoek moet word, is die munisipaliteit se bewerings dat die waterprobleme voor die deur van Sedibeng Water, wat water aan die Gamagara- plaaslike munisipaliteit verskaf, gelê moet word. Boshoff sê egter Sedibeng Water sê daar was geen probleem aan sy kant met waterverskaffing nie. “Verder dui lekplekke in die opgaardam daarop dat daar deurentyd voldoende water was,” sê Boshoff. ‘n Vragmotor word geplunder tydens betogings oor die waterkrisis in Olifantshoek. Foto: Facebook Die VF Plus vra ook vir ŉ ondersoek na die finansiële situasie van die munisipaliteit, die vergoeding van amptenare en ŉ leefstyloudit van spesifiek die finansiële hoof. Boshoff sê ook dienslewering is bykans afwesig in die munisipale kantoor in Olifantshoek. Ná bykans ŉ maand van min of geen water in Olifantshoek se krane nie het die situasie vandeesweek in geweld oorgegaan. Inwoners het Dinsdag begin betoog en Woensdag ŉ vragmotor wat bier vervoer eers geplunder en toe aan die brand gesteek. Michelle Opperman, ŉ inwoner van die dorp, sê ŉ misdadige element het by die betogings betrokke geraak en dít het tot die plundering gelei. Opperman sê ook inwoners sukkel om direkte antwoorde uit die Gamagara- plaaslike munisipaliteit te kry oor wát presies die probleem met behoorlike watertoevoer is. Sy sê inwoners eis bewyse dat die munisipaliteit die Sedibeng-distriksmunisipaliteit, wat water aan Gamagara verskaf, betaal het. Sy sê inwoners wil ook sélf sien of die dam wat water aan Olifantshoek se dam verskaf, leeg is, soos wat die plaaslike munisipaliteit beweer. Amptenare van die Menseregtekommissie was gister op die dorp om hulle van die situasie te vergewis. Foto: Facebook “Hierdie is ŉ menseregteskending. Mense is geregtig op water,” sê Opperman. Die plaaslike munisipaliteit het wél watertenks verskaf, maar dit is glo hopeloos te min. “Die munisipaliteit móét verseker daar is genoeg water vir almal.” Opperman beweer inwoners word boonop geïntimideer wanneer hulle gaan water haal. Die VF Plus sê daar is ander munisipaliteite wat deur droogte geteister word en waar daar regtig bykans geen water meer is nie, maar dat dit nié die geval in Olifantshoek is nie. Boshoff sê daar is infrastruktuur én water, maar dat bestuursprobleme tot die wateronderbrekings lei. Die LUR was nie onmiddellik beskikbaar vir kommentaar nie. Protea Leserwane, munisipale bestuurder van die Gamagara- plaaslike munisipaliteit het nog nie op Maroela Media se versoek om kommentaar gereageer nie. ŉ Inwoner van Olifantshoek het intussen op Facebook geskerts dat ŉ emmer water die beste geskenk is wat iemand dié Valentynsdag kan kry.